Minister skilder rooskleurige prentjie oor mynbou-toekomsGwede Mantashe (Foto: Courtney Africa/African News Agency/ANA) Die minister van minerale hulpbronne, Gwede Mantashe, het vandag ŉ positiewe en hoopvolle prentjie geskets van die hede en toekoms van die Suid-Afrikaanse mynboubedryf ten spyte van die algemene opinie dat dié bedryf op die afdraande pad is. Volgens Mantashe is mynbou in Suid-Afrika ŉ bedryf van die toekoms, nie die verlede nie, danksy nuwe minerale neerslae wat gevind is, vordering met navorsing oor die gebruik van hidrobreking om skaliegas in die Karoo te ontgin en verbeterings in mynveiligheid. Meer as R1 miljard is in die begroting aan die departement van minerale hulpbronne toegewys, het Mantashe gesê. Hy het daaraan toegevoeg dat Suid-Afrika weliswaar ekonomies in die pekel is, maar dat mynbou kan help om die situasie te verbeter. Hy het die regering daartoe verbind om mynboumaatskappye te help soek na onontginde minerale velde in Suid-Afrika. In hierdie verband het hy verwys na die Elandsfontein-fosfaatreserwes langs die Kaapse Weskus, en die Molteno-skeenkoolveld in die Suid-Vrystaat en die Oos-Kaap, waarvan die kwaliteit tans getoets word. Voorts het hy verwys na die veranderende voorkeur van wêreldmarkte ten gunste van minerale soos litium, vanadium, kobalt, nikkel, mangaan en koper. In ŉ belangwekkende aankondiging het hy gesê daar word goed gevorder met boorgate in die omgewing van Beaufort-Wes om vas te stel hoe die grondwaterreserwes van die Karoo inmekaar steek. Dit is belangrike vordering om te sien of skaliegas ontgin kan word in die Karoo. In ŉ verdere interessante wending het Mantashe niks gesê oor die olie- en gasvonds in die Brulpadda-kom in die see naby George, wat verlede jaar so ‘n groot deel van pres. Cyril Ramaphosa se staatsrede uitgemaak het nie. Hy het ook min detail oor veranderings in die Mynboumanifes en die Wet op die Ontwikkeling van Minerale- en Petroleumhulpbronne (MPRDA) verskaf – inligting wat noodsaaklik is om die toekoms van hierdie bedrywe te peil. Oor die volgende drie jaar word sowat 60 nuwe mynbouprojekte landwyd beplan, wat sowat 32 000 werkgeleenthede behoort te skep, aldus Mantashe. Sy departement werk volgens die minister hard daaraan om die agterstand met die toestaan van mynboulisensies uit die weg te ruim. ŉ Verdere prioriteit is die uitbou van die land se wetenskaplike vermoë om minerale te verwerk, en die veiligheid van mynwerkers. In hierdie verband het Mantashe goeie nuus gehad – die getal sterftes in myne het vanjaar met 53% afgeneem, en beserings met 11% – neigings wat die minister hoop sal voortduur in die toekoms.